Lezzayer
Abbaẓ n 41 n yemdanen yettekkan deg temsal tijrimanin deg Txencelt, Ldzayer d Leblida
Ubẓen yiferdisen n tɣellist taɣelnawt 41 n yemdanen yettekkan deg tejrimin ayɣef yettɛaqab usaḍuf am taylit n tehyufin, isafaren n leɛqel, tissitin n yiɣisem d yemrigen imellalen yettwagedlen, yernu yella-d waya deg twilayin n Txencelt, Ldzayer d Leblida, ɣef wakken ay d-tenna, ass n ttlata, Tmehla Tamatut n Tɣellist Taɣelnawt deg yiwen n welɣu.
Deffir ma tettwaxebber tɣellist n tdayṛa n Qayes (tawilayt n Txencelt) ɣef yiwet n temsalt n ussetti n tissitin n yiɣisem, fettcen yiferdisen n tɣellist-a axxam n yiwen n umeckuk yernu ufan deg-s 308 n tiggtin n tissitin n yiɣisem war tafatuṛt.
Deg Ldzayer, ubẓem yiferdisen n tɣellist 36 n yimeckuken yernu ḍḍfen 71 n tɛeqqacin n leɛqel, tasmekta n lkif yettwasekkren d 17 n yemrigen imellalen n tiddiyin yemgerraden.
Ma d iferdisen n temsulta n twilayt n Leblida ubẓen 4 n yemdanen yernu ḍḍfen 190 n yegṛamen n lkif.
Seg yidis niḍen, yernu i lmend n weḥbas n tmettanin deg yebriden, bdan-d yimeẓla n temsulta n twilayt n Tmenɣest taḥemla n wesḥulfu deg tenqiḍin yemgerraden d wuggugen n webrid yeqqnen ɣer twilayt-a.
Ttekkan deg tḥemla-a yikataren d yimeggiyen n tɣellist n twilayt d yinehhaṛen n leṣnaf yemgerraden n tkeṛṛusin, yernu iswi-nnes d asḥulfu n yiseqdacen n webrid akken ad ttqadaren asaḍuf n webrid d yigalisen, am wakken ay ttwaferqent tuḍfisin i lmend n wenṣaḥ n medden ad ttḥadaren deg webrid, yernu iswi n tḥemla-a d assenqes n yisehwa n webrid, ladɣa imi tacrawt n tmettanin deg Yulyu terna ɣef leḥsab n tin n Yunyu.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn